ROBINS ทางลัดไอพีโอ CRC
ทันทีที่หุ้นไอพีโอน้องใหม่บริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC ทั้งราคา และจำนวนหุ้นปรากฏชัดเจนแล้ว มุมคนที่อยากได้หุ้นตัวนี้มาอยู่ในพอร์ตอาจมีคำถามว่า จะได้มาอย่างไร..?
1 ม.ค. 2563

สำนักข่าวรัชดา
ทันทีที่หุ้นไอพีโอน้องใหม่บริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC ทั้งราคา และจำนวนหุ้นปรากฏชัดเจนแล้ว มุมคนที่อยากได้หุ้นตัวนี้มาอยู่ในพอร์ตอาจมีคำถามว่า จะได้มาอย่างไร..?
ปกติต้องจองหุ้นผ่านโบรกเกอร์ แต่เนื่องจากเป็นหุ้นขนาดใหญ่ อาจเข้าถึงได้ยาก หรือได้จำนวนที่น้อยกว่าที่ต้องการ
จุดที่น่าสนใจมีทางลัดจะได้หุ้น CRC…ทางผ่านอยู่ที่การซื้อหุ้นบริษัท โรบินสัน จำกัด (มหาชน) หรือ ROBINS ในกระดาน ซึ่งวิธีนี้จะทำให้คนที่อยากได้หุ้น CRC จะได้หุ้นชัวร์ ๆ…ในสัดส่วน 1 หุ้น ROBINS ต่อ 1.39-1.66 หุ้น CRC
เบื้องต้น CRC กำหนดกรอบราคาเสนอขายไว้ที่ 40–48 บาท
นั่นเท่ากับว่า หาก CRC ราคาขายอยู่ที่ 40 บาท อัตราแลกหุ้นจะอยู่ที่ 1.66 หุ้นของ CRC ต่อ 1 หุ้น ROBINS หรือหากราคาขาย 48 บาท อัตราแลกหุ้นจะอยู่ที่ 1.39 หุ้น CRC ต่อ 1 หุ้น ROBINS…
ก็ถือเป็นราคาพรีเมียมพอสมควร..!
อีกไฮไลต์ที่น่าสนใจ หาก CRC ราคาขายอยู่ที่ 40 บาท อัตราส่วนราคาหุ้นต่อกำไรสุทธิต่อหุ้น หรือ P/E จะอยู่ที่ 28 เท่า แต่หากราคาขาย 48 บาท P/E จะอยู่ที่ 33.5 เท่า
ก็อยู่ในระดับเดียวกับกลุ่มที่มี  P/E อยู่ที่ 33.9 เท่า…
ขณะที่หุ้นค้าปลีกตัวอื่น ๆ อย่าง CPALL มี P/E ที่ 34.5 เท่า GLOBAL มี P/E 35.3 เท่า ส่วน MAKRO มี P/E 28.2 เท่า ฟาก HMPRO มี P/E 37.8 เท่า
ถ้าเปรียบเทียบจากรายได้ 3 ปีย้อนหลัง จะเห็นว่า ROBINS ปี 2559 มีรายได้รวม 30,767 ล้านบาท ปี 2560 รายได้รวม 30,860 ล้านบาท ปี 2561 รายได้รวม 32,106 ล้านบาท ล่าสุดงวด 9 เดือนปีนี้ รายได้รวม 12,266 ล้านบาท
ส่วน CRC ปี 2559 มีรายได้รวม 176,281 ล้านบาท ปี 2560 รายได้รวม 187,998 ล้านบาท ปี 2561 รายได้รวม 206,575 ล้านบาท และงวด 9 เดือนปีนี้รายได้รวม 159,506 ล้านบาท
จะเห็นว่า รายได้ ROBINS เป็นแค่ส่วนหนึ่งของ CRC เท่านั้น…
ก็เป็นการเอาปลาเล็กไปแลกปลาใหญ่..!
ปัจจุบัน CRC อยู่ในฐานะเจ้าของแบรนด์ค้าปลีกชั้นนำใน 3 กลุ่มหลัก คือ กลุ่มแฟชั่น กลุ่มฮาร์ดไลน์ และกลุ่มฟู้ด มีแบรนด์ในเครือ เช่น ห้างสรรพสินค้าเซ็นทรัล ห้างสรรพสินค้าโรบินสัน ซูเปอร์สปอร์ต เซ็นทรัลมาร์เก็ตติ้งกรุ๊ป เพาเวอร์บาย ไทวัสดุ ท็อปส์ แฟมิลี่มาร์ท โรบินสัน ไลฟ์สไตล์ เซ็นเตอร์ ในประเทศไทย 1,922 ร้านค้า ใน 51 จังหวัดทั่วประเทศ
รวมถึงบิ๊กซี/GO! เหงียนคิม ลานชีมาร์ท ในประเทศเวียดนาม 133 ร้านค้า ใน 40 จังหวัด และรีนาเชนเต ห้างสรรพสินค้าระดับไฮเอนด์ที่มีขนาดใหญ่ที่สุดในประเทศอิตาลี 9 สาขา
ขณะที่แอสเซททุกตัวที่ CRC มีอยู่มีรายได้ชัดเจนแล้ว สามารถจับต้องได้…ไม่เหมือนกับหุ้นตัวอื่นที่ต้องรอการจับต้องในอนาคต เช่น บริษัท แอสเสท เวิรด์ คอร์ป จำกัด (มหาชน) หรือ AWC ของ “เสี่ยเจริญ สิริวัฒนภักดี” ที่ต้องรออีก 1–2 ปี ทำให้การซื้อขายหุ้นทุกวันนี้เป็นการซื้ออนาคตล้วน ๆ
แต่จุดเสี่ยงของ CRC อยู่ที่การ Growth จะไม่หวือหวา จะเป็นการโตแบบมีเสถียรภาพมากกว่า…
ดังนั้น หุ้น CRC อาจไม่เหมาะกับการเก็งกำไร แต่หากจะมีไว้ติดพอร์ตเพื่อการลงทุนระยะยาว
อันนี้ก็ไม่เลวนะ…
…อิ อิ อิ…